**Výzva na predkladanie ponúk (Výzva)**

1. **Identifikácia vyhlasovateľa:**

Hella Slovakia Signal-Lighting s.r.o.

Hrežďovská 1629/16

957 04 Bánovce nad Bebravou

IČO: 36 325 732

Kontaktná osoba: Zuzana Oršulová, Ján Lipták

Tel: +421 902 951 322 , +421/38/7628805, +421 902 951 292

E-mail: [zuzana.orsulova@hella.com](mailto:zuzana.orsulova@hella.com), [jan.liptak@hella.com](mailto:jan.liptak@hella.com)

1. **Názov predmetu zákazky:**

**Osvetlenie**

1. **Opis predmetu zákazky:**

Predmetom zákazky sú práce spojené s rekonštrukciou vnútorného osvetlenia na LED osvetlenie s DALI riadením:

1. Rekonštrukcia osvetlenia v priestoroch výrobnej haly B01,
2. Rekonštrukcia osvetlenia v priestoroch skladovej haly B01 a výrobno – skladovej haly B02, B03 a B04,
3. Rekonštrukcia osvetlenia administratívnych priestorov v hale B01, B04 a B05,

a vonkajšieho osvetlenia:

1. Rekonštrukcia vonkajšieho osvetlenia na LED.

Podrobný opis predmetu zákazky je uvedený v Prílohe č. 1 výzvy.

**Dôležité upozornenie:**

**Pokiaľ sa v opise predmetu zákazky, projektovej dokumentácii, alebo vo výkaze výmer použil odkaz na konkrétnu značku, výrobcu, alebo výrobok, alebo typ výrobku – tieto boli použité výlučne pre ilustráciu vtedy, ak nebolo možné dostatočne presne a zrozumiteľne opísať predmet zákazky. V takýchto prípadoch platí, že uchádzač môže vždy ponúknuť aj ekvivalentné plnenie. Ekvivalentom sa rozumie rovnocenná náhrada. Uchádzač môže ponúknuť aj kvalitatívne lepšie plnenie.**

1. **Lehota dodania predmetu zákazky:**

Predmet zákazky bude zhotovený v lehote **6 mesiacov** od začiatku realizácie prác.

1. **Miesto dodania predmetu zákazky:**

Hella Slovakia Signal-Lighting s.r.o., Hrežďovská 1629/16, 957 04 Bánovce nad Bebravou.

1. **Doklady vyžadované od uchádzačov:**

Uchádzač predloží:

* doklad o oprávnení dodávať tovar, uskutočňovať stavebné práce alebo poskytovať službu v rozsahu, ktorý zodpovedá predmetu zákazky
* zoznam stavebných prác uskutočnených za predchádzajúcich päť rokov od vyhlásenia zákazky s uvedením cien, miest a lehôt uskutočnenia stavebných prác;

Zo zoznamu musí vyplývať, že v uvedenom období zrealizoval zákazky rovnakého alebo podobného charakteru ako predmet zákazky: Inštalácia LED osvetlenia alebo výmena alebo rekonštrukcia osvetlenia na LED osvetlenie v priemyselnej a/alebo administratívnej budove - minimálne 2 zákazky, každá v hodnote min. 100.000,00 EUR bez DPH.

Uchádzač môže predbežne nahradiť vyššie uvedené doklady čestným vyhlásením, pričom na požiadanie poskytne vyhlasovateľovi doklady, ktoré čestným vyhlásením nahradil. Potenciálny zhotoviteľ, ktorý bol vyhodnotený ako úspešný, je povinný pred podpisom zmluvy predložiť všetky doklady, ktoré predbežne nahradil čestným vyhlásením. Potenciálny zhotoviteľ doručí doklady vyhlasovateľovi do piatich pracovných dní odo dňa doručenia žiadosti, ak vyhlasovateľ neurčil dlhšiu lehotu. Ak potenciálny zhotoviteľ nedoručí doklady v stanovenej lehote, jeho ponuka nebude prijatá a ako úspešný bude vyhodnotený potenciálny zhotoviteľ, ktorý sa umiestnil ako druhý v poradí.

1. **Obsah ponuky:**

Ponuka musí obsahovať minimálne tieto dokumenty:

* doklady podľa bodu 6. Doklady vyžadované od uchádzačov
* vyplnený Návrh na plnenie kritérií (Príloha č. 5 Výzvy)
* vyplnený Výkaz výmer (Rozpočet) (Príloha č. 4A Výzvy)
* vyplnený Zoznam výrobkov zabudovaných do diela (Príloha č. 6 Výzvy)
* Všeobecné informácie o uchádzačovi (Príloha č. 7 Výzvy)
* Prehlásenie uchádzača (Príloha č. 8 Výzvy)

**Variantné riešenia:**

**Je povolené predložiť aj variantné riešenia. Minimálne požiadavky a osobitné požiadavky na variantné riešenia sú uvedené v Prílohe č. 1 Opis predmetu zákazky.**

Ponuka (variantné riešenie) musí obsahovať minimálne tieto dokumenty:

* doklady podľa bodu 6. Doklady vyžadované od uchádzačov
* vyplnený Návrh na plnenie kritérií (Príloha č. 5 Výzvy)
* svetelno-technicky výpočet v súlade s platnými STN podľa variantného riešenia uchádzača
* vyplnený Výkaz výmer (Rozpočet) podľa variantného riešenia uchádzača (Príloha č. 4B Výzvy)
* vyplnený Zoznam výrobkov zabudovaných do diela (Príloha č. 6 Výzvy) – podľa variantného riešenia uchádzača
* Všeobecné informácie o uchádzačovi (Príloha č. 7 Výzvy)
* Prehlásenie uchádzača (Príloha č. 8 Výzvy)

Na variantné riešenia, ktoré spĺňajú minimálne požiadavky sa uplatnia kritéria na vyhodnotenie ponúk uvedené v bode 8 výzvy.

**Všetky doklady a dokumenty predložené uchádzačmi v rámci ponuky treba predložiť ako skeny vo formáte .pdf.**

**Prílohu Výkaz výmer (Rozpočet)** – **4A alebo 4B uchádzač predkladá aj vo formáte Microsoft Excel alebo ekvivalentnom.**

**K Prílohe Zoznam výrobkov zabudovaných do diela (Príloha č. 6 Výzvy) predloží uchádzač k výrobkom dáta napr. vo formáte ELUMDAT,  k Svetelno-technickému výpočtu uchádzač predloží výpočty osvetlenia v otvorených formátoch napr. DIALux.**

1. **Kritériá na vyhodnotenie ponúk a spôsob ich vyhodnotenia:**

Ponuky sa budú vyhodnocovať na základe nasledovných kritérií:

|  |  |
| --- | --- |
| **Kritérium** | **Váha kritéria (%)** |
| Cena (bez DPH) | 60 |
| Technické riešenie | 40 |

**Cena:**

Ponuke s najnižšou cenou za dodanie predmetu zákazky sa udelí plný počet bodov (60 bodov).

Bodový zisk ostatných ponúk sa určí ako podiel najnižšej ceny za dodanie predmetu zákazky a aktuálne hodnotenej ceny za dodanie predmetu zákazky, takto vypočítaná číselná hodnota sa vynásobí maximálnym počtom bodov za kritérium cena (60 bodov). Výsledná číselná hodnota vyjadruje bodový zisk uchádzača za dodanie predmetu zákazky za kritérium cena.

**Technické riešenie:**

Toto kritérium slúži na hodnotenie predmetu zákazky z hľadiska technických parametrov – energetickej efektívnosti.

Energetickej efektívnosti pri dodržaní požadovaných svetelno-technických parametrov zodpovedá celkový výkon.

Celkový výkon sa vypočíta ako súčet všetkých čiastkových súčinov výkonu daného druhu svietidla a počtu svietidiel daného druhu svietidla.

Ponuke s najnižším celkovým výkonom za dodanie predmetu zákazky sa udelí plný počet bodov (40 bodov). Bodový zisk ostatných ponúk sa určí ako podiel najnižšieho celkového výkonu za dodanie predmetu zákazky a aktuálne hodnoteného celkového výkonu za dodanie predmetu zákazky, takto vypočítaná číselná hodnota sa vynásobí maximálnym počtom bodov za kritérium cena (40 bodov). Výsledná číselná hodnota vyjadruje bodový zisk uchádzača za dodanie predmetu zákazky za kritérium technické riešenie.

Úspešným sa stane uchádzač, ktorý po sčítaní bodov za obe kritériá získa najvyšší počet bodov. Maximálny počet bodov, ktoré môže uchádzač za obe kritériá získať, je 100.

1. **Vysvetľovanie:**

Vyhlasovateľ poskytne pred uplynutím lehoty na predkladanie ponúk vysvetlenia informácií potrebných na vypracovanie ponuky a dokladov požadovaných od uchádzačov všetkým záujemcom ktorí sú im známi. Žiadosť o vysvetlenie je potrebné zasielať elektronicky na e – mailové adresy uvedené v bode 1.

1. **Obhliadka miesta dodania predmetu zákazky:**

Verejný obstarávateľ odporúča, aby sa záujemcovia zúčastnili obhliadky miesta uskutočnenia predmetu zákazky.

Účasť záujemcov na obhliadke miesta uskutočnenia predmetu zákazky je dobrovoľná.

Obhliadka sa uskutoční na mieste a v termíne:

Hella Slovakia Signal-Lighting s.r.o. Hrežďovská 1629/16, 957 04 Bánovce nad Bebravou dňa 21.10. 2020 o 13.00 hodine.

Vyhlasovateľ považuje obhliadku miesta uskutočnenia predmetu zákazky za súčasť vysvetľovania.

Na mieste obhliadky sa nebude odpovedať na otázky záujemcov. Otázky vyplývajúce z obhliadky budú môcť záujemcovia predložiť spôsobom podľa bodu 9.

Na obhliadke môže byť záujemca zastúpený štatutárnym orgánom alebo členom štatutárneho orgánu záujemcu alebo osobou písomne splnomocnenou záujemcom na jeho zastupovanie alebo osobou oprávnenou konať v mene záujemcu. V prípade, že sa obhliadky zúčastní zástupca záujemcu, predloží aj splnomocnenie na zastupovanie na obhliadke.

Na obhliadke bude všetkým záujemcom sprístupnené miesto uskutočnenia predmetu zákazky. Z obhliadky bude vyhotovený stručný záznam a prezenčná listina s identifikáciou záujemcov a ich zástupcov.

**Na základe opatrení prijatých v súvislosti so šírením COVID-19, záujemca oznámi mená osôb, ktoré sa zúčastnia na obhliadke na mieste najneskôr do 20.10.2020, 13:00 hod. na emailové adresy uvedené v bode 11.**

1. **Lehota a miesto predkladania ponúk:**

Ponuky musia byť zaslané elektronicky, e - mailom na adresu

[zuzana.orsulova@hella.com](mailto:zuzana.orsulova@hella.com) alebo [jan.liptak@hella.com](mailto:jan.liptak@hella.com) v lehote do ***09.11.2020, 12:00 hod.***

Súbory/dáta formátu najmä ELUMDAT a DIALux, ktoré nie je možné v rozumnom rozsahu predložiť ako prílohu emailovej komunikácie, uchádzač predloží na CD alebo USB kľúči:

1. poštovou zásielkou v uzavretom obale s označením „Osvetlenie - PONUKA“ alebo
2. osobne v uzavretom obale s označením „Osvetlenie - PONUKA“

na adresu uvedenú v bode 1. Výzvy a v lehote uvedenej vyššie.

V prípade poštovej zásielky je rozhodujúcim dátumom a časom pre splnenie lehoty na predkladanie ponúk dátum a čas podania zásielky na poštovú prepravu.

1. **Požiadavky na vypracovanie a označenie ponúk:**

Ponuka uchádzača musí byť predložená v slovenskom alebo českom jazyku. Ak má uchádzač sídlo mimo územia Slovenskej republiky, doklady a dokumenty tvoriace súčasť ponuky musia byť predložené v pôvodnom jazyku a súčasne musia byť preložené do slovenského jazyka, okrem dokladov predložených v českom jazyku.

Uchádzačom navrhovaná cena bude vyjadrená v Eurách. Cenová ponuka v inej mene ako EURO musí byť prepočítaná na EURO. Výšku ceny ponuky uchádzač prepočíta kurzom Národnej banky Slovenska (ďalej len „NBS“) platným v deň predloženia cenovej ponuky a prepočet potvrdí svojim podpisom.

V predmete správy (e - mailu), ktorou bude ponuka zaslaná bude uvedené: **„Osvetlenie - PONUKA“.**

1. **Výsledok súťaže:**

* Všetci uchádzači, ktorí predložia ponuku v lehote na predkladanie ponúk, budú informovaní o výsledku vyhodnotenia ponúk prostredníctvom emailu bezodkladne po ich vyhodnotení. S úspešným uchádzačom bude podpísaná zmluva o dielo podľa § 536 Obchodného zákonníka v znení neskorších predpisov (Príloha č. 3 Výzvy).

.

1. **Podmienky súťaže:**

* podmienky tejto súťaže môže vyhlasovateľ meniť len v lehote na predkladanie ponúk a túto zmenu zverejní spôsobom, ktorým bola zverejnená táto súťaž. Okrem toho ju oznámi všetkým známym subjektom, ktorým túto výzvu zaslal alebo ktoré prejavili záujem o informácie o súťaži. V prípade potreby primerane predĺži lehotu na predkladanie ponúk.
* vyhlasovateľ môže súťaž kedykoľvek zrušiť, a to aj bez uvedenia dôvodu. Zrušenie súťaže zverejní spôsobom, ktorým bola zverejnená táto súťaž.
* vyhlasovateľ môže odmietnuť všetky predložené ponuky.
* platnou ponukou je ponuka, ktorá neobsahuje žiadne výhrady voči požiadavkám, pokynom a špecifikáciám uvedeným v tejto výzve a zároveň neobsahuje žiadne obmedzenia alebo výhrady, ktoré by boli v rozpore s ňou alebo ktorá by bola inak neprijateľná.
* vyhlasovateľ v lehote do 5 pracovných dní od vyhodnotenia ponúk oznámi všetkým uchádzačom výsledok ich vyhodnotenia. Úspešnému uchádzačovi oznámi, že jeho ponuku prijíma, ostatným uchádzačom oznámi, že sú neúspešní.
* celý postup vyhlasovateľa pri zadávaní zákazky bude zhrnutý v zázname z prieskumu trhu, ktorý bude zverejnený na webovom sídle vyhlasovateľa do 5 pracovných dní od dátumu vyhodnotenia ponúk.
* Zhotoviteľ uvedie údaje o všetkých známych subdodávateľoch (v čase podpisu Zmluvy), údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia, ak ide o subdodávateľa, ktorý má povinnosť zápisu do registra partnerov verejného sektora.
* Vyhlasovateľ nesmie uzavrieť zmluvu s dodávateľom alebo dodávateľmi, ktorí majú povinnosť zapisovať sa do registra partnerov verejného sektora a nie sú zapísaní v registri partnerov verejného sektora, alebo ktorých subdodávatelia, ktorí majú povinnosť zapisovať sa do registra partnerov verejného sektora a nie sú zapísaní v registri partnerov verejného sektora.

V Bánovciach nad Bebravou dňa 07.10.2020

**Prílohy:**

Príloha č. 1 Opis predmetu zákazky

Príloha č. 2 Projektová dokumentácia

Príloha č. 3 Návrh zmluvy o dielo

Príloha č. 4 Výkaz výmer (Rozpočet) - Preambula

Príloha č. 4A Výkaz výmer (Rozpočet)

Príloha č. 4B Výkaz výmer (Rozpočet) - Variant

Príloha č. 5 Návrh na plnenie kritérií

Príloha č. 6 Zoznam výrobkov zabudovaných do diela

Príloha č. 7 Všeobecné informácie o uchádzačovi

Príloha č. 8 Prehlásenie uchádzača

**Dokumenty sú dostupné všetkým uchádzačom bez obmedzení na webovom sídle vyhlasovateľa/objednávateľa na** <https://www.hella.com/hella-sk/sk/HELLA-v-Banovciach-nad-Bebravou-657.html>